b"\n_START_ARTICLE_\nSimfoninis metalas\n_START_SECTION_\nIstorija\n_START_PARAGRAPH_\nSimfoninio metalo pirmtak\xc4\x97s buvo gotikinio metalo grup\xc4\x97s, kurios naudojo moteri\xc5\xa1kus vokalus ir klavi\xc5\xa1inius instrumetus\xc2\xa0\xe2\x80\x93 The Gathering ir Theatre of Tragedy. Eksperimentin\xc4\x99 metalo ir simfonijos sintez\xc4\x99 atliko ir grup\xc4\x97s Rage, Symphony X._NEWLINE_Simfoninio metalo kaip atskiro \xc5\xbeanro prad\xc5\xbeia laikomas \xc5\xa0vedijos grup\xc4\x97s Therion albumo Theli pasirodymas 1996\xc2\xa0m. Kitais metais net trys \xc5\xbeymios grup\xc4\x97s prad\xc4\x97jo naudoti simfonines aran\xc5\xbeuotes: Within Temptation, Nightwish ir Rhapsody. Simfoninio metalo mada pasiek\xc4\x97 ir black metalo grupes, tokias kaip Cradle of Filth ir Dimmu Borgir. Grup\xc4\x97s vis daugiau naudojo klavi\xc5\xa1inius instrumetus, atlikin\xc4\x97jo dainas su vokalist\xc4\x97mis moterimis, tokiu b\xc5\xabdu vis nutoldamos nuo tikrojo black metalo._NEWLINE_XXI am\xc5\xbeiaus prad\xc5\xbeioje susik\xc5\xabr\xc4\x97 keletas grupi\xc5\xb3, atliekan\xc4\x8di\xc5\xb3 operin\xc4\xaf metal\xc4\x85: After Forever ir nuo jos atskilusi Epica, Leaves' Eyes, Edenbridge, Tristania._NEWLINE_Savita grup\xc4\x97 yra Apocalyptica, derinanti trash metal\xc4\x85 su violon\xc4\x8deli\xc5\xb3 muzika. Tai n\xc4\x97ra tipin\xc4\x97 simfoninio metalo grup\xc4\x97 pagal apibr\xc4\x97\xc5\xbeim\xc4\x85, o labiau eksperimentinis projektas, kurio stilius dar vadinamas violon\xc4\x8deli\xc5\xb3 roku (cell\xc2\xa0\xe2\x80\x93 rock)._NEWLINE_D\xc4\x97l simfoninio metalo populiarumo netgi senosios sunkiojo metalo grup\xc4\x97s kaip Metallica, Scorpions, Rage, Manowar \xc4\xafra\xc5\xa1\xc4\x97 k\xc5\xabrini\xc5\xb3 su simfonin\xc4\x97mis aran\xc5\xbeuot\xc4\x97mis.\n_START_SECTION_\nSimfoninio metalo sub\xc5\xbeanrai ir atlik\xc4\x97jai\n_START_PARAGRAPH_\nTerminas \xe2\x80\x9esimfoninis metalas\xe2\x80\x9c naudojamas pa\xc5\xbeym\xc4\x97ti bet koki\xc4\x85 metalo grup\xc4\x99, kuri naudoja simfoninius ir orkestrinius elementus. Tod\xc4\x97l da\xc5\xbenai terminas naudojamas ne kaip atskiras \xc5\xbeanras, bet tarp\xc5\xbeanrinis apib\xc5\xabdinimas. Toliau pateikti simfoninio metalo arba simfoninio metalo element\xc5\xb3 turin\xc4\x8di\xc5\xb3 grupi\xc5\xb3 pavyzd\xc5\xbeiai."